**Πρόσφυγας και Μετανάστης. Ποια η διαφορά;**

*Οι πρόσφυγες αναγκάζονται να εγκαταλείψουν την εστία τους, επειδή απειλείται η ζωή ή η ελευθερία τους∙ αν επιστρέψουν στον  τόπο τους, πολλές φορές κινδυνεύει η ίδια τους η ζωή. Οι άνθρωποι  αυτοί έχουν δικαίωμα να κάνουν αίτηση για άσυλο σε μια άλλη χώρα, δηλαδή να ζητήσουν προστασία και να αναγνωριστούν ως πρόσφυγες. Όσο περιμένουν να εξεταστεί το αίτημά τους,* ***ονομάζονται*** *αιτούντες άσυλο. Η προσφυγική ιδιότητα και κατάσταση δεν είναι μόνιμες. Όταν εκλείψουν οι λόγοι φόβου δίωξης, αρκετοί πρόσφυγες επιστρέφουν στην πατρίδα τους, προσπαθώντας να ανακτήσουν το χαμένο έδαφος και χρόνο. Υπάρχουν όμως και περιπτώσεις όπου ο εθελοντικός επαναπατρισμός δεν είναι* ***εφικτός*** *και οι πρόσφυγες καλούνται να κάνουν ένα νέο, πλην δύσκολο, ξεκίνημα ζωής στη χώρα υποδοχής.*

*Οι μετανάστες ωθούνται από τη  φτώχεια και την ανέχεια να αφήσουν τη χώρα τους, με σκοπό να  βελτιώσουν τις συνθήκες ζωής τους∙ αν αποφασίσουν να γυρίσουν  πίσω, θα συνεχίσουν να έχουν την προστασία της πατρίδας τους.*

*Ορισμένες φορές γίνεται επίκληση του ασύλου από άτομα που δεν είναι πρόσφυγες, με αποτέλεσμα να επιβαρύνεται η σχετική με το άσυλο διαδικασία.*

*Η διαφορά του πρόσφυγα με τον παράτυπο μετανάστη είναι ότι, ενώ ο πρόσφυγας μπορεί να βρέθηκε στα σύνορα χωρίς τα* ***απαραίτητα*** *χαρτιά, που πιστοποιούν την ταυτότητά του, δεν επιδιώκει την παράνομη είσοδο στη χώρα από αφύλακτες διαβάσεις, αλλά τη νόμιμη είσοδο και την εξασφάλιση του ασύλου. Αντίθετα, επιδίωξη του παράτυπου μετανάστη είναι να* ***εισέλθει*** *στη χώρα με τρόπο μη νόμιμο, ανεξάρτητα από τους λόγους που τον οδηγούν σε μια τέτοια πράξη.*

*Τα τελευταία χρόνια υπάρχει μια αυξανόμενη σύγχυση στην κοινή γνώμη σχετικά με τους πρόσφυγες και τους μετανάστες, που εν μέρει οφείλεται στο ότι και οι δύο κατηγορίες χρησιμοποιούν πλέον τις ίδιες* ***οδούς*** *και τα ίδια μέσα για να μετακινηθούν από τη μία χώρα στην άλλη. Όλο και πιο συχνά μάλιστα, παρατηρούμε ότι αντιμετωπίζονται με τον ίδιο τρόπο στις χώρες, όπου καταλήγουν: με επιφυλακτικότητα και δυσπιστία που πολλές φορές φτάνει ακόμα και στην απόρριψη.*

[Opinion& Action Services Ltd](http://www.asylumaware.eu/%CE%B4%CE%B9%CE%B5%CE%B8%CE%BD%CE%AE%CF%82-%CF%80%CF%81%CE%BF%CF%83%CF%84%CE%B1%CF%83%CE%AF%CE%B1/%CF%80%CF%81%CF%8C%CF%83%CF%86%CF%85%CE%B3%CE%B1%CF%82-%CE%BA%CE%B1%CE%B9-%CE%BC%CE%B5%CF%84%CE%B1%CE%BD%CE%AC%CF%83%CF%84%CE%B7%CF%82-%CF%80%CE%BF%CE%B9%CE%B1-%CE%B7-%CE%B4%CE%B9%CE%B1%CF%86%CE%BF/), δράση συγχρηματοδοτούμενη από το Ευρωπαϊκό ταμείο προσφύγων και την Κυπριακή Δημοκρατία

**ΔΡΑΣΤΗΡΙΟΤΗΤΑ 1η**

Ποιες είναι οι διαφορές ανάμεσα στους «πρόσφυγες» και στους «μετανάστες», σύμφωνα με τον συντάκτη του κειμένου; ΜΟΝΑΔΕΣ 9

Ποια είναι η βασική διαφορά ανάμεσα στον πρόσφυγα και τον παράτυπο μετανάστη; ΜΟΝΑΔΕΣ 6

**ΔΡΑΣΤΗΡΙΟΤΗΤΑ 2η**

α.Να βρειτε συνώνυμες λέξεις για τις λέξεις που είναι γραμμενες μ΄εντονη γραφή. ΜΟΝΑΔΕΣ 5

β. Να βρείτε τον τρόπο ανάπτυξης της 3ης παραγραφου και να αιτιολογήσετε την απάντησή σας ΜΟΝΑΔΕΣ 10

**ΔΡΑΣΤΗΡΙΟΤΗΤΑ 3η**

ΣΤΗΝ ΤΑΞΗ ΣΑΣ ΕΡΧΕΤΑΙ ΕΝΑΣ ΝΕΟΣ-Α ΜΑΘΗΤΗΣ-ΤΡΙΑ ΑΠΟ ΑΛΛΗ ΧΩΡΑ ΠΟΥ ΠΡΙΝ ΑΠΟ ΛΙΓΟ ΚΑΙΡΟ ΗΡΘΕ ΜΑΖΙ ΜΕ ΤΗΝ ΟΙΚΟΓΕΝΕΙΑ ΤΟΥ ΓΙΑ ΝΑ ΕΓΚΑΤΑΣΤΑΘΕΙ ΣΤΗΝ ΕΛΛΑΔΑ ΑΝΑΖΗΤΩΝΤΑΣ ΚΑΛΥΤΕΡΕΣ ΣΥΝΘΗΚΕΣ ΔΙΑΒΙΩΣΗΣ.

ΣΕ ΜΟΡΦΗ ΗΜΕΡΟΛΟΓΙΟΥ ,ΓΡΑΨΤΕ ΤΙΣ ΣΚΕΨΕΙΣ ΣΑΣ-ΤΑ ΣΥΝΑΙΣΘΗΜΑΤΑ ΣΑΣ ΑΠΟ ΤΗΝ ΠΡΩΤΗ ΜΕΡΑ ΤΟΥ ΝΕΟΥ ΣΥΜΜΑΘΗΤΗ-ΤΡΙΑΣ ΣΑΣ ΣΤΟ ΣΧΟΛΕΙΟ .

ΜΟΝΑΔΕΣ 20